b'\n_START_ARTICLE_\nTransferno strojno prevajanje\n_START_PARAGRAPH_\nTransferno strojno prevajanje je eden izmed klasi\xc4\x8dnih pristopov k strojnemu prevajanju in v sklopu strojnega prevajanja na osnovi pravil alternativa direktnemu prevajanju (slovarski metodi) in interlingui._NEWLINE_Transferna metoda strojnega prevajanja temelji na vmesnih predstavitvah (ang. interface representations), v nasprotju s prevajanjem s pomo\xc4\x8djo vmesnega jezika, ki poteka v dveh korakih, pa prevajalski proces pri transfernem strojnem prevajanju sestavljajo abstraktna analiza, prenos in abstraktno generiranje:_NEWLINE_Na prvi stopnji se izhodi\xc5\xa1\xc4\x8dno besedilo analizira in pretvori v abstraktno predstavitev izhodi\xc5\xa1\xc4\x8dnega jezika (ang. interface structure source language). Na drugi stopnji se te predstavitve s pomo\xc4\x8djo jezikovnih pravil, lastnih jezikovnemu paru, pretvorijo v ustrezne abstraktne predstavitve, usmerjene k ciljnemu jeziku (ang. interface structure target language). Kon\xc4\x8dno (ciljno) besedilo se tvori na tretji stopnji._NEWLINE__NEWLINE_Pri transferni metodi ni nujno popolnoma razre\xc5\xa1iti vseh dvoumij v izhodi\xc5\xa1\xc4\x8dnem besedilu, temve\xc4\x8d le dvoumja, lastna jeziku samemu. Pri prevajanju so potrebne tri vrste slovarjev: slovar izhodi\xc5\xa1\xc4\x8dnega jezika, slovar ciljnega jezika in dvojezi\xc4\x8dni slovar. Sistemi za trensferno strojno prevajanje imajo lo\xc4\x8dene slovnice za analizo izhodi\xc5\xa1\xc4\x8dnega jezika in ciljnega jezika ter za prenos struktur izhodi\xc5\xa1\xc4\x8dnega jezika v ustrezne strukture v ciljnem jeziku.'